Magnus Heunicke (S), 2006-05-11:
Sagen er jo den, at vi, regeringen, Socialdemokratiet og en del andre partier også, har været med til at vedtage det, som ministeren åbenbart mener er planøkonomi, nemlig at der fremover skal være et loft over takststigninger, at de ikke må stige mere end udgiftsstigningen – sådan tror jeg det er formuleret i loven – fra næste år.
Når man så har læst og fulgt med i debatten i valgkampe det sidste års tid, har man jo hørt talrige politikere fra regeringen sige, at det loft selvfølgelig skal gælde fra i år, og det er også det, ministeren siger her.
Så er det bare, jeg spørger: Kan det virkelig være rigtigt, at det skal være mig som oppositionspolitiker, der skal tage telefonen og ringe rundt til samtlige amter for at høre: Hvor meget stiger det så, venner?
Hvad forventer I der kommer til at ske?
Det er det, jeg har gjort og fået svar på.
Det er da mystisk, at regeringen ikke føler trang til at følge op på den aftale, den har lavet med Amtsrådsforeningen.
Jeg tror, vi nemt kan finde tallene; vi kan sagtens ringe rundt til amterne, det er ikke noget problem.
Men da det her beslutningsforslag blev fremsat, var der ikke engang gået mere end 3 måneder.
Jeg forudsætter, at det er fremsat i april måned.
Det er altså ikke rimeligt at ulejlige dem med det allerede nu.
Jeg kunne godt forstå, at man, hvis der var gået et halvt år, så ville sige: Nu vil vi undersøge, hvordan det er gået det første halve år.
De der 3-4 måneder har vi ikke tal for, men vi kan muligvis finde dem frem, og det gør vi gerne.
Jeg skal lige rette en misforståelse, nemlig at B 80 ikke lægger op til, at det skal være hver enkelt billettype, der skal være et loft over.
Det kan også være den gennemsnitlige takststigning inden for hvert enkelt selskab.
Det er også det, som vi har vedtaget for næste år.
Og det er det, vi har undersøgt, hvor vi har fundet ud af, at i år ville man rent faktisk ikke kunne leve op til det her takststop.
Så må jeg spørge ministeren, som på regeringens vegne har lavet aftalen med Amtsrådsforeningen på det her område: Har regeringen undersøgt de steder, hvor taksterne rent faktisk stiger mere end pris- og lønudviklingen?
Eller hvordan har regeringen grebet den her sag an?
Har man undersøgt, hvor mange steder det er, og hvorfor det er sket de steder, det er sket?
Det er dog i hvert fald en bedre forudsætning end det, som jeg læste af beslutningsforslaget.
Med hensyn til hvad vi har gjort, må jeg sige, at jeg godt tror, at hr. Magnus Heunicke kan se, at det ikke er realistisk at gøre det op nu.
Altså, vi er reelt 4 måneder henne, januar, februar, marts og april, og så er vi begyndt på maj måned.
Det er ganske enkelt for tidligt at gøre det.
Vi taler hele tiden om gennemsnitsbetragtninger, og gennemsnitsbetragtninger på 4 ud af 12 måneder og i det enkelte trafikselskab mener jeg ikke er realistisk.
Vi ved godt, at der nogle steder er stigninger, men vi har jo altså også sagt – og det håber jeg at hr. Magnus Heunicke er enig med mig i – at vi ikke driver planøkonomi her.
Vi siger til trafikselskaberne og til amterne: I må ikke stige mere i gennemsnit.
Hvis I gør det, er det, fordi I udtrykker det som en prioritering, fordi det er en bevidst prioritering, I foretager.
Det skal de have lov til, for vi skal jo ikke fratage dem retten til at tænke og handle selv.
Jeg håber heller ikke, at det planøkonomiske synspunkt dækker Socialdemokratiets tankegang.